Copreşedinţii PNL Alina Gorghiu şi Vasile Blaga au susţinut, luni, la Parlament, o declaraţie de presă, după anunţul retragerii din cursa electorală a lui Ludovic Orban, ei afirmând că marţi la şedinţa Biroului Politic vor lua o decizie privind candidatul partidului, pentru Primăria Capitalei.

”Întotdeauna respectăm, ca şi în cazul altora prezumţia de nevinovăţie, aşa vom face şi în cazul lui Orban”, a spus Alina Gorghiu, precizînd că apreciază decizia lui Ludovic Orban de a renunţa la candidatură, acest lucru însemnând că nu vrea să prejudicieze deloc imaginea partidului, până nu îşi clarifică situaţia.

Alina Gorghiu a precizat că PNL va lua în discuţie, la Biroul Politic Naţional de marţi, subiectul candidaturii pentru Primăria Capitalei.

”Nu ne vom pronunţa pe ce se întâmplă în dosar. E o procedură în curs. Nu avem nicio aplecare să facem circ, nu suntem PSD să ne rupem cămaşa de pe noi”, a mai afirmat Gorghiu.

Copreşedintele PNL Vasile Blaga a declarat, la rândul lui, că o candidatură a PNL la Primăria Capitalei va fi asumată de un membru al partidului.

”Discutăm cu preşedintele organizaţiei de Bucureşti, mâine (marţi - n.r.) şi nu o să ne lungim: mâine vom avea un candidat”, sa mai explicat Blaga.

Întrebat dacă exclude o candidatură a lui Nicuşor Dan din partea PNL, Blaga a arătat că situaţia nu s-a schimbat în niciun fel şi în PNL sunt resurse pentru o candidatură care să provină din interiorul partidului.

”Nu este niciun fel de problemă legată de resursa umană din PNL. Credeţi-ne avem resursa umană pentru a câştiga Primăria Capitalei. E într-adevăr o problemă că renunţăm la o candidatură care, la acel moment, era unica care putea bate PSD, dar PNL are multe alte variante cu care să vină în faţa bucureştenilor”, a spus şi Alina Gorghiu, despre susţinerea unui alt candidat, independent, de către PNL.

Liberalul Ludovic Orban, care a fost pus luni sub control judiciar, a anunţat, la ieşirea de la DNA, că îşi retrage candidatura la Primăria Capitalei şi demisionează din funcţiile de prim-vicepreşedinte PNL şi vicepreşedinte al Camerei Deputaţilor.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.